b'\n_START_ARTICLE_\nFilip Abram\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Gorici in Benetkah je \xc5\xa1tudiral pravo na Dunaju in v Gradcu. Po kon\xc4\x8danem \xc5\xa1tudiju je stopil v sodno slu\xc5\xbebo na Primorskem, bil okrajni sodnik v Komnu in Tolminu, svetnik de\xc5\xbeelnega, trgovskega in vi\xc5\xa1jega de\xc5\xbeelnega sodi\xc5\xa1\xc4\x8da v Trstu. V krajih, kjer je slu\xc5\xbeboval, je povsod pospe\xc5\xa1eval slovensko narodno gibanje in uradovanje v sloven\xc5\xa1\xc4\x8dini. Leta 1891 je postal dvorni svetnik vrhovnega sodi\xc5\xa1\xc4\x8da, 1892 pa ga je poklical minister za pravosodje grof Sch\xc3\xb6nborn v pravosodno ministrstvo in mu poveril kadrovski referat za slovenske de\xc5\xbeele. Njegova naloga je bila zelo te\xc5\xbeavna, ker se je moral skoraj v vsakem primeru boriti z raznovrstnimi politi\xc4\x8dnimi vplivi in interesi. Ko mu je novi minister grof Gleispach onemogo\xc4\x8dil delovanje v ministrstvu, se je moral 1896 umakniti nazaj k vrhovnemu sodi\xc5\xa1\xc4\x8du ter postal kmalu senatni predsednik, kar je ostal do smrti. Leta 1878 je v soavtorstvu v Trstu izdal zbirko odlo\xc4\x8db trgovskega in pomorskega sodi\xc5\xa1\xc4\x8da: Raccolta di Giudicati del Tribunale Commerciale marittimo in Trieste, ki je ostala edina zbirka pravnih predpisov iz avstrijskega pomorskega prava.'